Maciej Kopiec

Maciej Kamil Kopiec (rodz. 12. lipńa 1990. we Władzisłowju) – ślůnski a polski politiker, gyszefćorz, synatůr IX kadyncyje.

 Żywobyće 
Rodźůł śe we Rydůłtowach, co bůły wtynczos tajlům Wodźisławja. Sztudjyrowoł na Ekůnůmicznym Uńiwersyteće we Katowicach, kaj uotrzimoł diplům bakalaura ze ekůnůmije (2013.) a magisterjům ze zarzůndzańo (2015.). Uod 2010. bůł aktiwny we partyjach uod Janusza Palikota, we marcu 2012. bůł liderym sztruktur Ruchu Palikota we Rybńiku, a uod 2013 – Twojigo Ruchu, bůł tyż człůnkym forsztandu tyj partyje. Uod 2014. kludźůł budowlano fyrma, jak tyż bjůro ńyruchůmośći. We 2019. przikuplowoł śe do partyje Jor uod Roberta Biedrońa. Bůł szefym welůnkowego sztabu kandidata na ojroposła Łukasza Kohuta, ńyskorzij kerowoł uůnego poselskim bjůrym. 

We parlamyntarnym welůnku 2019 wysztartowoł ze pjyrszego placu na liśće Sojuszu Dymokratycznyj Lewice we rybńickim becirku (jak przedstowićel partyje Jor). Dostoł mandat posła na Syjm IX kadyncyje, po tym jak zdobůł 14 973 sztimy. We Syjmje uostoł człůnkym Kůmisyje Infrasztruktury, Kůmisyje Norodowych a Etńicznych Myńszośći a Kůmisyje Socjalnyj Politiki a Familije. We czyrwńu 2021., kej rozwjůnzoł śe Jor, przeszoł do Nowyj Lewice. We 2023 bůł uobrany do Synatu RP za uokryngu 80. 

Bůł człůnkym «Ślůnskij Sztamy», co uorgańizowała informacyjno kampańijo na tymat ślůnskij norodowośći a godki przed Cynzusym we 2021. We kwjytńu 2023. zapowjedźoł, iże słoży projekt zakůnu, napisany cuzamyn ze Rafałym Rzepkům, kery przizno Ślůnzokům sztatus etńicznyj myńszośći.

 Zewnytrzne linki 


Kategoryjo:Rodzyńi we 1990
Kategoryjo:Ślůnske politikery